28. juni 2013  
  
VEGA & VoxHall præsenterer  
**Søster-duoen CocoRosie til København og Aarhus til september**  
*Den amerikanske duo CocoRosie er kendt for deres eksperimenterende popmusik med barske temaer. De er nu tilbage med deres femte album,* Tales of a Grass Widow*, og gæster VEGA i København og VoxHall i Aarhus den 3. og 4. september.*Søstrene Sierra og Bianca Casady udgav sidst i maj deres femte album, *Tales of a Grass Widow*. Albummet blander genrerne på eksperimenterende vis, ligesom søstrenes tidligere album som *The Adventures of Ghosthorse and Stillborn* og *Noahʼs Ark* gjorde. Dystre fortællinger mikses med børnesange, jazz, pop, hip-hop og electronica samt Sierras harpespil og søstrenes skiftevis lyse og rå vokaler.

Om kun lidt over to måneder kan [CocoRosie](http://cocorosiemusic.com/) atter opleves live i Danmark, når de tager de nye numre fra *Tales of a Grass Widow* med til Store VEGA i København tirsdag den 3. september og til VoxHall i Aarhus onsdag den 4. september.

**Et grænsesøgende, farverigt genretæppe**   
CocoRosie har igennem de nu ti år, søstrene har arbejdet som en duo, leveret fem album med grænsesøgende, ofte provokerende kunst, hvor elektronik møder organiske rytmer, den vilde natur og ældgamle fortællinger i den særegne popmusik, som kendetegner CocoRosie.  
  
*Tales of a Grass Widow* er ingen undtagelse, og på det nye album tager CocoRosie igen et modigt skridt i både tekst og musik for at undersøge et tema om transformation på baggrund af omsorgssvigt. Førstesinglen “[Gravediggress](http://www.youtube.com/watch?v=yib2GK5B4jQ)” repræsenterer albummets tema og gengiver en samtale mellem et forladt barn og en udstødt, gammel kvinde.

Soundvenue gav albummet fem stjerner, og Gaffa belønnede det med fire og kaldte det *“et farverigt genretæppe”* og et ”*spirituelt svævende værk.”*

**Multikunstnere med feministisk mission**

Sierra og Bianca er begge både musikere, performance-kunstnere og i det hele taget multikunstnere. Sidste år koreograferede de en danseforestilling og en opera, Bianca holdt en kunstudstilling i New York, og i år laver søstrene og Berliner Ensemblet en teateropsætning af Peter Pan.  
  
Sammen med Antony & the Johnsons’ Antony Hegarty, der også medvirker på to numre på CocoRosies nye album, og de to performance-kunstnere Kembra Pfahler og Johanna Constantine, har CocoRosie grundlagt Future Feminists, der vil *“free society and protect the planet from the corrosive effects of patriarchal belief systems”. Tales of a Grass Widow* er CocoRosies personlige svar på gruppens feministiske mission.  
 **Fakta om koncerterne**

CocoRosie (US)

Tirsdag den 3. september 2013 kl. 19.00

Store VEGA, Enghavevej 40, 1674 Kbh. V   
Pris: 250 kr. + gebyr

Forsalg starter mandag den 1. juli kl. 10 via via VEGA.dk, Billetnet samt posthuse.

[Læs mere og køb billet til koncerten med CocoRosie i VEGA](http://vega.dk/arrangementer/cocorosie-11984.html).

Onsdag den 4. september kl. 20.00  
VoxHall, Vester Alle 15, 8000 Aarhus C

Pris: 220 kr. + gebyr

Forsalg starter mandag den 1. juli kl. 10 via via [Fondenvoxhall.dk](http://fondenvoxhall.dk/" \t "_blank) og Stereo Studio.  
[Læs mere og køb billet til koncerten med CocoRosie i VoxHall](http://www.fondenvoxhall.dk/vare/306-voxhall-cocorosie-us).

**For yderligere oplysninger kontakt venligst**

Camilla Grausen

Kommunikationsmedarbejder, VEGA

[cg@vega.dk](mailto:cg@vega.dk)  
  
Pelle Sonne Lohmann

PR Manager, Fonden VoxHall

[pelle@fondenvoxhall.dk](mailto:pelle@fondenvoxhall.dk" \t "_blank)